Jimmi er 29 år og kontanthjælpsmodtager. Han bor stadig hjemme hos sin mor, hvor han overnatter på sofaen.

Begge Jimmis forældre er førtidspensionister. Det er Jimmis storebror og ene lillebror også.

Læs også : Danskere ser udenlandsk arbejdskraft som en løntrusssel

En anden lillebror lever af kontanthjælp - og så er der den tredje lillebror, Kristoffer.

- Kristoffer får ikke nogen penge. Han bor sammen med sin kæreste, så de lever af hendes indkomst, siger Jimmi.

- Hvad har hun af indkomst?- Hun er på kontanthjælp, tror jeg.

Boligblok udenfor jobmarkedet

Jimmi medvirker i anden del af DR1-programmet 'Blok på bistand', som følger beboerne i Vangkvarteret i Holbæk. Her bor godt 1.400 mennesker, og cirka halvdelen af dem er uden tilknytning til arbejdsmarkedet eller uddannelsesområdet.

- Folk tror, vi er dovne. Men vi er på kontanthjælp, fordi det er svært at få arbejde, siger Jimmi.

Han har i perioder arbejdet med rengøring, men kan ikke finde et arbejde, siger han.

Læs også : 3F til ledige: Dagpenge er ikke en forsikring mod at arbejde

Blandt andet er det et problem for Jimmi, at han gennem sin opvækst ikke systematisk har børstet tænder eller har besøgt tandlægen.

- Når man er ude og arbejde, er det første de kigger på, ens tænder. Og har du dårlige tænder, har du dårlige muligheder, siger Jimmi, der af Holbæk Kommune har fået bevilget 35.300 kroner til et gebis.

Programmet følger Jimmi og en række andre personer fra Vangkvarteret, der fortæller om deres oplevelser med det offentlige system.